पाएं अपने शहर की ताज़ा ख़बरें और फ्री ई-पेपरडाउनलोड करें
राजधानी के चौथे लॉकडाउन में छूट के पहले दिन गुरुवार को बाजार में जबर्दस्त कंफ्यूजन हुआ। प्रशासन ने मोहल्लों की किराना दुकानों के और सब्जी वालों को ही कारोबार की छूट दी, लेकिन छोटे कारोबारी इस आदेश को समझ नहीं पाए। सुबह 8 बजे के बाद से ही चाय-पान ठेले, बेकरी, मिठाई, डेली नीड्स यहां तक कि सुपर मार्केट के भी शटर उठ गए। दुकानें खुलते ही लोगों की भीड़ भी लगने लगी। खबर मिलते ही आनन-फानन में पुलिस और निगम के अफसर की टीम पहुंची और दुकानों को बंद करवाया गया। इस दौरान कई जगह जबरदस्त विवाद की स्थिति पैदा हुई। शासन का आदेश बताकर कुछ व्यापारी बंद करवाने पहुंचे पुलिस व निगम अफसरों से उलझ गए। इस दौरान अलग-अलग इलाके की 20 दुकानें सील किया जा चुका था।
सब्जी वाले छूट न होने के बावजूद सड़क पर दुकानें सजाकर बैठ गए थे। उन्हें केवल ठेले पर सब्जी बेचने की अनुमति है, इसके बावजूद आधा दर्जन वार्डों में सड़क पर सब्जी लगाने वालों को खदेड़ा गया। इस दौरान भी व्यापारियों का पुलिस वालों के साथ विवाद भी हुआ। कारोबारियों का कहना था कि जरूरत के सामान की दुकानें खोलने की अनुमति है खासतौर पर खाने-पीने की। पुलिस के जवानों और अफसरों ने उन्हें कलेक्टर का आदेश दिखाया। इसके बाद भी जब मामला नहीं सुलझा तो कई जगहों पर दुकानें सील की गई। कुछ जगह तो कारोबारियों को एफआईआर की चेतावनी दी गई, तब वे शांत हुए। पुलिस और निगम की सख्ती के बाद ही दोपहर तक बिना अनुमति वाली दुकानें बंद हो पाई।
ऑटो पार्ट्स-हार्ड वेयर की दुकानें खुल गईं
प्रशासन ने कृषि उपकरण बेचने वालों को दुकानें खोलने की छूट दी है। गुरुनानक चौक से स्टेशन रोड गुरुद्वारा रोड पर कई ऑटो पार्ट्स और हार्डवेयर की भी दुकानें खुल गईं। गर्मी की वजह से एसी, कूल और पंखे बेचने वालों को होम डिलीवरी की छूट दी गई है, लेकिन एमजी रोड समेत कई जगहों पर इलेक्ट्रॉनिक्स की दुकानें खुल गई। दूध की आड़ में डेली नीड्स, मिठाई दुकानें और किराना आइटम का सहारा लेकर बेकरियां भी खुल गईं। इन दुकानों को बंद करने के दौरान ही पुलिसवालों का कारोबारियों के साथ विवाद हुआ। मोहल्लों में सब्जी दुकान वालों को छूट दी गई थी, लेकिन शास्त्री बाजार, खमतराई सब्जी बाजार, भनपुरी बाजार, हीरापुर, कबीर नगर, रामनगर बाजार, दंतेश्वरी मंदिर चौक बाजार, शंकरनगर बाजार, श्रीगणेश मंदिर बूढ़ापारा चौक बाजार, आमापारा में सब्जी बाजार ही खुल गए।
सुपर मार्केट किया सील
संतोषी नगर, आमापारा, मोवा, पंडरी, टाटीबंध, हीरापुर समेत कई जगहों पर सुपर बाजार व डिपार्टमेंटल स्टोर भी खुल गए। शटर के अंदर से लोगों को सामान बाहर लाकर दिया जा रहा था। कई जगहों पर तो लोगों को भीतर भी इंट्री दी जा रही थी। इस दौरान रिलायंस स्मार्ट बाजार भी खुला मिला। निगम अफसरों ने उसे सील कर दिया।
बैंकों में गेट पर लगाया ताला
बैंकों के कामकाज को लेकर भी लोग परेशान हो गए। बैंकों में आम लोगों को प्रवेश की अनुमति नहीं है। इसके बावजूद कई बैंकों में आम लोग और खासतौर पर पेंशन लेने वाले पहुंच गए। इस वजह से स्टेट बैंक जयस्तंभ चौक, कचहरी शाखा समेत कई जगहों पर मुख्य शटर में ताला लगा दिया गया।
सिर्फ इन्हें खुलना है
(इनके अलावा किसी भी तरह के बाजार, दुकान, सेंटर नहीं खोल सकते हैं।)
शाम 5 बजे तक सबको अनुमति दें
छत्तीसगढ़ चैंबर अध्यक्ष अमर पारवानी ने किराना, सब्जी दुकानों, बैंकों को छूट देने और अमेजॉन-फ्लिपकार्ट जैसी ऑनलाइन कंपनियों को प्रतिबंधित करने के फैसले का स्वागत किया है। लेकिन उन्होंने फिर से एक बार सभी बाजारों को एक तय समय के लिए खोलने की मांग की है। उनका कहना है कि कुछ दुकानें खोलने और कुछ को बंद करने से ही कंफ्यूजन होता है। इसलिए शाम 5 बजे तक सभी तरह के कारोबार को अनुमति दें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn